**Noteikumu projekta “Grozījumi Ministru kabineta 1999. gada 18. maija noteikumos Nr. 178 “Kārtība, kādā norādāmas preču un pakalpojumu cenas”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts “Grozījumi Ministru kabineta 1999. gada 18. maija noteikumos Nr. 178 “Kārtība, kādā norādāmas preču un pakalpojumu cenas”” (turpmāk – projekts) izstrādāts, lai veicinātu augstāku patērētāju tiesību aizsardzības līmeni. Projektā tiek precizētas normas saistībā ar preču cenu korektu norādīšanu cenu pazemināšanas gadījumos.  Projektā noteikts, ka tas stājas spēkā 2022. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pēc Ekonomikas ministrijas iniciatīvas, lai nodrošinātu Eiropas Parlamenta un Padomes 2019. gada 27. novembra direktīvas (ES) 2019/2161, ar ko groza Padomes Direktīvu 93/13/EEK un Eiropas Parlamenta un Padomes Direktīvas 98/6/EK, 2005/29/EK un 2011/83/ES attiecībā uz Savienības patērētāju tiesību aizsardzības noteikumu labāku izpildi un modernizēšanu (turpmāk – Direktīva 2019/2161) atsevišķu normu pārņemšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2018. gada 11. aprīlī Eiropas Komisija nāca klajā ar priekšlikumu par nepieciešamību modernizēt vairākas direktīvas un 2019. gada 27. novembrī tika publicēta Direktīva 2019/2161. Priekšlikuma visaptverošais mērķis ir nodrošināt augstu līmeni patērētāju tiesību aizsardzībai Eiropas Savienībā. Kā arī modernizēt normatīvos aktus, ņemot vērā attīstības tendences un aizsargāt patērētājus no pārkāpumiem, radot pārliecību par patērētāju tiesību efektivitāti. Lai nodrošinātu atsevišķu Direktīvas 2019/2161 prasību pārņemšanu, izstrādāts projekts.  Preču un pakalpojumu cenu korekta norādīšana sniedz svarīgu informāciju un kalpo kā iespēja patērētajiem, pieņemot lēmumu par darījuma slēgšanu, veikt cenu salīdzināšanu gan dažādām līdzvērtīgām precēm/ pakalpojumiem, gan vienai precei dažādās tirdzniecības vietās vai vienā tirdzniecības vietā dažādos laika posmos. Pareiza informācija nāk par labu patērētāju aizsardzībai un veselīgas konkurences radīšanai uzņēmumu un preču starpā.  Projektā ir noteikti skaidrāki noteikumi, kas pārdevējam jāievēro, paziņojot patērētājam par cenu samazināšanu. Proti jānorāda sākotnējā (pamata) cena, kas definēta kā zemākā cena laika posmā, kas nav īsāks par 30 dienām pirms cenu samazināšanas piemērošanas (nav nozīmes apstāklim cik ilgi šo 30 dienu periodā tika izmantota konkrētā cenu). Projekta regulējums neliedz pārdevējam kā sākotnējo cenu norādīt arī zemāko cenu, kas piemērota pat ilgākā laika posmā nekā 30 dienas (ja tā ir daļa, piemēram, no mārketinga stratēģijas), tomēr pārmērīgi ilgi cenu samazinājumi, salīdzinot ar laiku, kad preci pārdod par “pilnu” cenu, var būt apšaubāmi un vērtējami negodīgas komercprakses ietvaros.  Projekta mērķis ir novērst to, ka pārdevēji mākslīgi “uzpūš” salīdzināmo cenu un uzrāda viltus cenu samazinājumus (piemēram, paaugstina cenu uz īsu periodu, lai pēc tam to samazinātu, uzrādot to kā ļoti ievērojamu cenu samazinājumu), tādējādi maldina patērētājus par atlaides summu. Līdz šim nacionālā līmenī tas tika regulēts ar Patērētāju tiesību aizsardzības centra (turpmāk – PTAC) *Vadlīniju preču un pakalpojumu cenu norādīšanai, tostarp godīgas komercprakses īstenošanai[[1]](#footnote-1)* palīdzību, kurās ir noteikts, ka cenu nedrīkst mākslīgi paaugstināt neilgu laiku pirms speciālo piedāvājumu izsludināšanas. Grozījumi palielina pārredzamību un nodrošina, ka, paziņojot par cenu samazinājumu, patērētāji tiešām faktiski maksā mazāk par preci un salīdzināmā cena ir reāla, nevis tikai mārketinga līdzeklis, lai samazinājumu padarītu pievilcīgu pircējiem. Turklāt šāda pieeja būs neatkarīgi no tā, kurā dalībvalstī patērētājs izlems iepirkties. Līdz ar regulējuma ieviešanu, pārdevēja brīvība mainīt cenu, tostarp tieši pirms cenas samazināšanas, netiek ierobežota. Bet tiek paredzēts, lai pārdevējs cenu samazinājuma sākumā norāda korektas atsauces uz sākotnējo (pamata) cenu, kas ir viszemākā pēdējo 30 dienu laikā pirms cenas samazināšanas.  Attiecīgais regulējums arī ļauj tirgus uzraudzības iestādēm vieglāk kontrolēt cenu samazinājumu taisnīgumu, jo jaunie noteikumi nosaka skaidrus noteikumus par atsauci uz sākotnējo cenu, uz kuru pamatots samazinājums.  Projektā ietvertais regulējums neattiecas uz vispārīgiem reklāmas paziņojumiem, kas varētu attiekties uz visām pārdotajām precēm vai noteiktām preču kategorijām, kā piemēram, apgalvojumi: *“labākās /zemākās cenas”.* Ņemot vērā, ka šādos apgalvojumos nav iekļauts konkrēts izmērāms paziņojums par cenu samazināšanu. Tomēr šādus vispārīgos reklāmas paziņojumus var vērtēt saskaņā ar Negodīgas komercprakses aizlieguma likumu. Turpretī vispārīgiem reklāmas paziņojumiem, kas norāda izmērāmu cenu samazinājumu, kas aptver vai nu visas tirgotās preces (piemēram, *“tikai šodien 20% atlaide visam”*) vai noteiktas preču kategorijas (piemēram, *“šonedēļ 20% atlaide ziemas kolekcijai”*), ir attiecināms projektā noteiktais regulējums un ir skaidri jānorāda attiecīgo preču sākotnējā cena (un šīm cenām jābūt viszemākajām, kas piemērotas pēdējo 30 dienu laikā pirms cenu samazinājuma piemērošanas).  Neskatoties uz ieguvumu patērētājam (maksāt mazāko cenu un netikt apmānītam ar fiktīvām “uzpūstām” atlaidēm), rodas zināmas bažas, vai tirgotājam atspoguļot katras veikala vai sezonas preces gan korektu sākotnējo cenu, gan gala jeb atlaides cenu, nekonkrētu preču piedāvājumu atlaižu paziņojumu gadījumos (ja tajā ir norādīts matemātiski aprēķināms atlaides apmērs), ir saprātīgi izpildāma prasība. It īpaši, ja tas skar īstermiņa speciālos piedāvājumus un attiecas uz ievērojamu preču klāstu, piemēram, paziņojums “*Trešdien 20% atlaides visām sezonas vai veikala precēm”.* Katras preces atbilstošās sākotnējās un atlaides cenas norādīšana var radīt papildus izmaksas tirgotājiem, līdz ar to tirgotāji iespējams, dos priekšroku vispār nerīkot šādus piedāvājumus (kā rezultātā zaudēs arī patērētāji).  Diemžēl prasība - jebkura paziņojuma par cenas samazinājumu gadījumā norādīt sākotnējo cenu (kas ir viszemākā cena, ko tirgotājs piemērojis laikposmā, kurš nav īsāks par 30 dienām), pirms cenas samazinājuma, - tieši noteikta direktīvā. Līdz ar to, iespēja kā pārdevējam izvairīties no papildus sloga pie sākotnējās cenas norādīšanas, ir nemainīt sākotnējo cenu biežāk kā 30 dienās un neorganizēt uz vienas preces/ preču kategorijas akcijas un cenu samazinājumus biežāk kā reizi 30 dienās (jo šādā gadījumā cena pie preces jau automātiski būs zemākā pēdējās 30 dienās un nebūs jāmaina). Vienlaikus, lai neradītu nesamērīgu slogu komersantam masveidīgu, bet īsa perioda akciju rīkošanā, šādiem plašu preču klāsta vispārīgu cenu samazināšanas paziņojumu gadījumiem, piemērojams izņēmums un netiek prasīta katras preces gala cenas pēc tās pazemināšanas norādīšana. Proti, uz cenu pazemināšanas situācijām, kurās tiek piedāvāti vispārināti un nekonkretizēt preču piedāvājumi (*piemēram  20% atlaides visām precēm, 20% atlaides preču grupai, visas vasaras sezonas preces par pus cenu u.tml.)* nav obligāta prasība norādīt “cenu pēc tās pazemināšanas” katrai precei, ievērojot paredzēto atlaides cenas apmēra noteikšanas principu (proti, ka tiek norādīta korekta katras preces sākotnējā cena, pirms pazemināšanas un akcijas paziņojumā minētais ļauj matemātiski aprēķināt atlaidi). Šādu piedāvājumu atbilstība papildus šiem noteikumiem būtu vērtējama atbilstoši negodīgas komercprakses normatīvajam regulējumam.  Projekta regulējums neattiecas uz gadījumiem, kad klientu lojalitātes programmu ietvaros tiek piedāvātas atlaižu kartes, kas patērētājam dod tiesības uz cenu atlaidi visiem produktiem vai noteiktiem produktiem ilgstošā nepārtrauktā laika periodā (piemēram, 6 mēneši, 1 gads utt.) vai nodrošina cenu samazinājumu īpašos gadījumos šim patērētājam, piemēram, patērētāja dzimšanas dienā. Tas gan neizslēdz šāda veida lojalitātes programmas vērtēt saskaņā ar Negodīgas komercprakses aizlieguma likumu. Turpretī projekta regulējums ir attiecināms gadījumos (tai skaitā lojalitātes klientu pasākumu ietvaros), kad tiek paziņots par īslaicīgu cenu samazinājumu, darot pieejamus “vaučerus” vai atlaižu kuponus visiem potenciālajiem pircējiem (vai visiem lojalitātes klientiem), kas konkrētos periodos apmeklē konkrētās tirdzniecības vietas vai vietnes (piemēram, paziņojums *“šodien 20% atlaide, izmantojot kodu XYZ”*).  Ja viens un tas pats pārdevējs pārdod preces dažādos fiziskos vai tiešsaistes veikalos, kā sākotnējā cena jānorāda cena, kas tiek piemērota konkrētajā attiecīgajā veikalā vai tirdzniecības vietā/ vietnē, nevis, jebkurā citā veikalā /tirdzniecības kanālā.  Izmantojot Direktīvā 2019/2161 piešķirto rīcības brīvību, projektā paredzēts izņēmumu regulējums attiecībā uz:   1. precēm, kuras var ātri sabojāties (derīguma termiņš tuvojas); 2. jaunajām precēm, kas ir piedāvātas tirgū mazāk nekā 30 dienas; 3. izpārdošanām ar cenas samazinājuma pakāpenisku palielināšanu.   Uz precēm, kas ātri bojājas vai kam drīz beigsies derīguma termiņš nav paredzēts attiecināt pienākumu par sākotnējās cenas norādīšanu, tādējādi mazinot administratīvo slogu komersantiem. Ar “precēm, kas ātri bojājas” projekta ietvaros saprotams, piemēram, pārtika un dzērieni ar īsu derīguma termiņu, ieskaitot tādus, kas jāuzglabā ledusskapī (kā piens un gaļa), gatavi/pagatavoti ēdieni (tostarp svaigi saceptas smalkmaizītes). Attiecīgais izņēmuma punkts nav attiecināms uz sezonalitātes precēm, kā piemēram, tematiskas svētku dekorācijas vai sezonas apģērbi un aksesuāri, kas pēc būtības sezonai beidzoties zaudē aktualitāti, bet pēc objektīviem kritērijiem nevar pamatot to “sabojāšanos”.  Attiecībā uz *jaunajām* precēm, kas ir bijušas tirgū mazāk nekā 30 dienas, noteikts izņēmums, ka attiecīgā gadījumā piemērojot atlaidi, sākotnējā cena ir viszemākā cena, ko pārdevējs vai pakalpojumu sniedzējs piemērojis pēdējo 7, nevis 30 dienu laikā pirms cenas pazemināšanas vai atlaides piemērošanas. Tas nozīmē, ka šajās 7 dienās, kopš prece ir palaista tirgū, pārdevējs nosaka un patērētāju iepazīstina ar pamata cenu jaunajai precei. Tai pašā laikā regulējums neliedz arī šo 7 dienu ietvaros paaugstināt cenu (ja tā ir daļa no komersanta mārketinga stratēģijas), bet jebkurā gadījumā, ja pēc 7 dienām tiks piemērota atlaide, tā tiks piemērota un norādīta no šajās 7 dienās zemākās norādītās cenas. 7 dienu periods ir gana samērīgs, lai vidējs patērētājs vismaz 1-2 reizes iegrieztos veikalā tādejādi objektīvi pamanot piedāvātos jaunos produktus. Covid-19 pandēmijas laikā vērotie iedzīvotāju iepirkšanās paradumi parādījuši, ka pārtikas un saimniecības preču pirkumi bieži tiek veikti reizi nedēļā vai pāris reizes nedēļā.  Ar lietoto jēdzienu *“jauna prece/pakalpojums*” (uz kuru attiecās izņēmums) saprotams tāda prece ko attiecīgais tirgotājs līdz šim nav tirgojis,kura nav bijusi tirgotāja regulārajā sortimentā, nevis tikai vispārēja inovatīva prece tirgū, ko neviens vēl nav tirgojis (tirgū iepriekš nav bijušas un nav tikušas realizētas). Ar “jaunām precēm” tiek saprastas arī tādas preces, kurām no ražotāja mainīts preču iepakojums, svars, sastāvs. Ja gadījumā “jaunā prece” ir pārtikas prece, kas ātri bojājas/kam tuvojas derīguma termiņš, primāri piemērojams izņēmums, kas noteikts 14. punktā nevis 14.2 punktā.  Attiecībā uz cenas samazinājuma pakāpenisku palielināšanu, izņēmums, kad nav jānorāda sākotnējā cena, kas ir zemākā norādītā cena 30 dienu laikā, bet kad par sākotnējo cenu uzskata pamata cenu pirms pirmās cenu pazemināšanas (izpārdošanas kampaņas ietvaros), attiecināms tikai uz izpārdošanām, kuru laikā attiecīgi atlaides apmērs tiek palielināts. Projektā lietotais termins “izpārdošana” ietver pirmsaizvēršanas izpārdošanu (pirms veikala slēgšanas izpārdošanu), pirmsrekonstrukcijas izpārdošanu, izpārdošanu saistībā ar likvidāciju, pārcelšanos, noliktavas izpārdošanu, kā arī sezonas preču izpārdošana (t.i., izpārdodot iepriekšējās sezonas preces), un attiecināms tikai tad ja:  šī izpārdošana mērķēta uz visu preču vai norādītas daļas izpārdošanu,  izpārdošana notiek ierobežotā terminētā laika posmā (konkrēts laka posms var nebūt noteikts vienīgi pirms aizvēršanas vai likvidācijas gadījumā, kad komersants pilnībā pārtrauc savu darbību, šajos gadījumos var paredzēt, ka izpārdošana beidzas, kad attiecīgās preces ir izpārdotas), un  cenas ir būtiski zemākas nekā vidējās mazumtirdzniecības cenas.  Turklāt izpārdošanā nedrīkst tikt pievienotas jaunas preces, jo tā nozīmē iepriekš pārošanā esošo preču izpārdošanu.  Pārkāpumu gadījumā attiecībā uz projektā regulētām prasībām paziņojumiem par cenu samazināšanu (nenorādot sākotnējo cenu), primāri piemērojama likumā noteiktā Administratīvā atbildība (par cenas nenorādīšanu normatīvajos aktos noteiktajā kārtībā). Tomēr, situācijas, kuras saistītas ar daudzu patērētāju maldināšanu vai iespējamu maldināšanu saistībā ar maldinošiem apgalvojumiem par cenu priekšrocību esamību, maldinošiem cenu samazināšanas prakses aspektiem, kā piemēram, pārmērīgi ilgs cenu samazināšanas periods salīdzinājumā ar periodu, kurā preces tiek pārdotas par nesamazinātu cenu vai reklāma “*līdz 70% atlaides*”, kad lielākā daļa preču tiek samazinātas par mazāku procentuālo daļu, varētu tikt vērtēta no negodīgas komercprakses regulējuma, piemērojot attiecīgu sodu.  Noteikumi, kas paredzēti projektā, attiecas arī uz pārdevējiem (tostarp platformām) kas veic uzņēmējdarbību ārpus ES, bet kas pārdošanu vērš uz Latvijas patērētājiem.  **Grozījumi, kas nav saistīti ar Direktīvas 2019/2161 prasību pārņemšanu:**  Ņemot vērā Iepakojuma likumā ieviesto regulējumu attiecībā uz depozīta sistēmu, projektā papildus tiek precizētas prasības attiecībā uz cenu norādīšanu, gadījumos, kad tiek pārdotas depozīta iepakojuma preces. Šajos gadījumos cenu zīmē ir atsevišķi jāiekļauj informācija par depozīta maksu. Depozīta maksu neiekļauj noteiktās mērvienības cenu aprēķinā. Grozījumi nepieciešami gan, lai pārdevējiem visa informācija par cenu norādīšanas prasībām būtu pieejama vienkopus, gan lai nerastos šaubas, ka attiecīgo noteikumu (par depozīta maksas norādi preces cenas zīmē) ievērošanu kontrolē Patērētāju tiesību aizsardzības centrs.  Vienlaikus projekts paredz precizēt terminu, kas lietots normā par iepakoto pārtikas preču mērvienības cenu aprēķinu (15.punktā). Norma nosaka noteiktās mērvienības cenas aprēķināšanas kārtību, t.i., “*Lai iepakotām pārtikas precēm norādītu noteiktas mērvienības cenu, to aprēķina, gabalcenu dalot ar preces neto daudzumu. Ja pārtikas prece ir sagatavota mērcē, ūdenī, marinādē vai citā šķidrumā, kura vienīgā funkcija ir vides radīšana un kurš nenosaka patērētāja izvēli, noteiktas mērvienības cenu aprēķina, gabalcenu dalot ar preces neto daudzumu (neieskaitot mērces, ūdens, marinādes vai cita šķidruma daudzumu).”* Tomēr atbilstoši Eiropas Parlamenta un Padomes Regulai (ES) Nr. 1169/2011 ( 2011. gada 25. oktobris ) par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu Dokuments attiecas uz EEZ (turpmāk - Regula 1169/2011) neto daudzums ir kopējais cietās vielas un šķidruma daudzums, kas neatbilst Noteikumu Nr.178 izpratnei par neto daudzumu. Pārtikas regulā cietiem pārtikas produktiem, kas atrodas uzlietajā šķidrumā un kuri nav sasaldēti deklarē 2 vērtības - neto daudzums (kopējais cietās vielas un šķidruma daudzums) un sausais tīrsvars (cietās vielas daudzums), līdz ar to minētais termins “neto daudzums” tiek aizstāts ar terminu “sausais tīrsvars”, kas atbilstu noteiktās mērvienības cenas aprēķināšanas jēgai un būtībai, kā arī veido vienotu izpratni starp nacionālo regulējumu un Regulā 1169/2011 ietverto skaidrojumu. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija un PTAC |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektā paredzētais tiesiskais regulējums ietekmēs komersantus, kas nodarbojas ar preču tirdzniecību un pakalpojumu sniegšanu (tai skaitā arī digitālo pakalpojumu un digitālo saturu). Projekts ietekmēs patērētājus – veicinot viņu labāku informētību un aizsardzību, kā arī skar uzraudzības veicējus – PTAC, kam attiecīgo prasību izpilde jāuzrauga. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās, jo patērētāju informēšanas pienākumi, par preču un pakalpojumu cenu un cenu samazinājumu, ir ietverti jau esošajā regulējumā. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts izstrādāts, lai pārņemtu atsevišķas normas no Direktīvas 2019/2161. Direktīva 2019/2161 jāpārņem līdz 2021. gada 28. novembrim (piemērojama no 2022. gada 28. maija). |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2019. gada 27. novembra direktīva (ES) 2019/2161, ar ko groza Padomes Direktīvu 93/13/EEK un Eiropas Parlamenta un Padomes Direktīvas 98/6/EK, 2005/29/EK un 2011/83/ES attiecībā uz Savienības patērētāju tiesību aizsardzības noteikumu labāku izpildi un modernizēšanu | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 2.panta 1.punkta 1.apakšpunkts | MK Nr.178.[[2]](#footnote-2) 14. punkts | Ieviests pilnībā. | Projekts nenosaka stingrākas prasības kā ES tiesību akts. |
| 2.panta 1.punkta 2.apakšpunkts | MK Nr.178. 14.1 punkts | Ieviests pilnībā. | Projekts nenosaka stingrākas prasības kā ES tiesību akts. |
| 2.panta 1.punkta 3.apakšpunkts | MK Nr.178. 14. punkts | Ieviests pilnībā. | Projekts nenosaka stingrākas prasības kā ES tiesību akts. |
| 2.panta 1.punkta 4.apakšpunkts | MK Nr.178. 14.2 punkts | Ieviests pilnībā. | Projekts nenosaka stingrākas prasības kā ES tiesību akts. |
| 2.panta 1.punkta 5.apakšpunkts | MK Nr.178. 14.3 punkts | Ieviests pilnībā. | Projekts nenosaka stingrākas prasības kā ES tiesību akts. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Direktīva 2019/2161 paredz rīcības brīvību dalībvalstīm paredzēt atšķirīgus noteikumus attiecībā uz:   1. precēm, kuras var ātri sabojāties (derīguma termiņš tuvojas); 2. jaunajām precēm, kas ir bijušas tirgū mazāk nekā 30 dienas; 3. cenas samazinājuma pakāpeniskas palielināšanas gadījumā (izpārdošanas ietvaros).   Ņemot vērā Direktīvā 2019/2161 noteikto dalībvalstu rīcības brīvību, tiek pārņemti Direktīvas 2019/2161:   * 2.panta 1.punkta 3.apakšpunkts - paredzot atšķirīgus noteikumus attiecībā uz precēm, kuras var ātri sabojāties vai kurām drīz beigsies derīguma termiņš, proti, neattiecinot sākotnējās cenas, kas piemērota pirms cenas samazinājuma, norādīšanas prasību, lai tādējādi neradītu nesamērīgu administratīvo slogu komersantiem; * 2.panta 1.punkta 4.apakšpunkts – paredzot vērtēt īsāku laika posmu nekā 30 dienas pirms cenas samazinājuma piemērošanas, precēm, kas tirgū bijušas mazāk nekā 30 dienas – tādējādi ļaujot komersantiem piedāvāt atlaides un cenu samazinājumus arī jaunajiem produktiem, kas neatrodas pārdošanā pat mēnesi; * 2.panta 1.punkta 5.apakšpunkts - paredzot, ka cenas samazinājuma pakāpeniskas palielināšanas gadījumā (izpārdošanas ietvaros) sākotnējā cena ir cena bez cenas samazinājuma pirms pirmās cenas samazinājuma piemērošanas. Šis paredzēts kā izņēmuma gadījums un piemērojams tikai attiecībā uz sezonas vai veikala slēgšanas izpārdošanām, nevis pie jebkura cenu samazinājuma, lai netiktu veicināta sākotnējās cenas pamatprincipa *par viszemāko cenu pēdējās 30 dienās* apiešana vai kropļošana. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Direktīvas 2019/2161 normas, kas nav pārņemtas šajā projektā, tiks pārņemtas citos normatīvajos aktos Direktīvas 2019/2161 noteiktajā termiņā (Patērētāju tiesību aizsardzības likumā, Negodīgas komercprakses aizlieguma likumā, Ministru kabineta 2014. gada 20. maija noteikumos Nr. 255 “Noteikumi par distances līgumu”, Ministru kabineta 2014.gada 20. maija noteikumos Nr. 254 “Noteikumi par līgumu, kas noslēgts ārpus patstāvīgās saimnieciskās vai profesionālās darbības vietas”). | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība un informēšana tika nodrošināta nosūtot projektu nozarei viedokļa sniegšanai, kā arī ievietojot projektu sabiedrības apspriešanai 1) Ekonomikas ministrijas tīmekļvietnē <https://www.em.gov.lv/lv/diskusiju-dokumenti> un 2) Ministru kabineta tīmekļvietnē <https://www.mk.gov.lv/content/ministru-kabineta-diskusiju-dokumenti> |
| 2. | Sabiedrības līdzdalība projekta izstrādē | Sabiedrības līdzdalība un informēšana nodrošināta, sniedzot iespēju izteikt savu viedokli rakstveidā Ekonomikas ministrijai. Projekts publicēts 2021.gada 28.jūlijā Ekonomikas ministrijas tīmekļvietnē, <https://www.em.gov.lv/lv/diskusiju-dokumenti> un paziņojums par līdzdalības iespējām 2021.gada 2.augustā publicēts Ministru kabineta tīmekļvietnē <https://www.mk.gov.lv/content/ministru-kabineta-diskusiju-dokumenti>. Paralēli (02.08.2021.) informācija nosūtīta arī Latvijas Darba devēju konfederācijai, Latvijas Tirdzniecības un rūpniecības kamerai, Latvijas Pārtikas tirgotāju asociācijai, Latvijas Tirgotāju asociācijai, Latvijas Patērētāju interešu aizstāvības asociācijai, nodrošinot ieinteresētajām personām iespēju izteikt savu viedokli un sniegt priekšlikumus rakstveidā. |
| 3. | Sabiedrības līdzdalības rezultāti | Tika saņemts Latvijas Pārtikas tirgotāju asociācijas (turpmāk – asociācija) viedoklis. Pirmkārt, asociācija neatbalsta prasību, ka ja tiek izsludināta cenu pazemināšana vai atlaides, skaidri jānorāda sākotnējo cenu, proti, viszemāko cenu, ko pārdevējs piemērojis pēdējo 30 dienu laikā pirms cenas samazinājuma piemērošanas. Asociācija norāda, ka pēc šāda regulējuma tirgotāji, iespējams, atteiksies no patērētājiem izdevīgām preču grupu atlaidēm (piemēram, *visām zeķubiksēm – 40% atlaide no sākotnējās cenas*), jo tas radīs papildus apgrūtinājumu pārliecināties par katras konkrētās preces cenu izmaiņām un zemāko cenu 30 dienu periodā. Otrkārt, aicināts anotācijā papildus precizēt, kas būtu saprotams ar anotācijā lietoto jēdzienu “jauna prece”.  Attiecībā uz pirmo norādījumu – regulējums pārņemts no direktīvas 2019/2161, līdz ar to nav iespējams atteikties no šī principa ieviešanas. (Vienlaikus tiek izmantota direktīvā paredzētā rīcības brīvība nosakot attiecīgus izņēmumus no šī principa, piemērām, precēm kas ātri bojājas.) Papildus, sloga mazināšanai, plaša preču klāsta vispārīgu cenu samazināšanas paziņojumu gadījumos, paredzēts, ka netiek prasīta katras preces gala cenas ar piemēroto atlaidi norādīšana. Attiecībā uz jēdziena skaidrojumu – anotācijas I sadaļa tikusi papildināta. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | PTAC |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta prasību atbilstības kontroli veiks PTAC.  Jaunu institūciju izveide, esošu institūciju likvidācija vai reorganizācija nav nepieciešama un nav paredzēta.  Projekta izpilde tiks organizēta esošo cilvēkresursu ietvaros. |
| 3. | Cita informācija | Nav |

Ekonomikas ministrs J. Vitenbergs

Šmukste, 67013263

[Arta.Šmukste@em.gov.lv](mailto:Arta.Šmukste@em.gov.lv)

1. Pieejams: <https://www.ptac.gov.lv/lv/media/205/download> [↑](#footnote-ref-1)
2. Ministru kabineta 1999.gada 18.maija noteikumi Nr. 178 "Kārtība, kādā norādāmas preču un pakalpojumu cenas" [↑](#footnote-ref-2)